蔡景繁官舍小閣
作者：蘇軾
朝代：宋

paragraphs: 使君不獨東南美，典型尚記先君子。
戲嘲王叟短轅車，肯爲徐郎書紙尾。
三年弭節江湖上，千首放懷風月裏。
手開西閣坐虛明，目浄東溪照清泚。
素琴濁酒容一榻，落霞孤鶩供千里。
大舫何時繫門柳，小詩屢欲書窗紙。
文昌新構滿鵷鸞，都邑正喧收杞梓。
相逢一醉豈有命，南來寂寞君歸矣。